НАРЕДБА
 ЗА ПРЕМЕСТВАЕМИТЕ ОБЕКТИ ЗА ТЪРГОВСКИ И ДРУГИ ОБСЛУЖВАЩИ ДЕЙНОСТИ И ЕЛЕМЕНТИТЕ НА ГРАДСКО ОБЗАВЕЖДАНЕ НА ТЕРИТОРИЯТА НА ОБЩИНА ЦАРЕВО

/Приета с Решение № 676/Протокол № 34/2023г. на Общински съвет-Царево; Изм. с Решение № 646/Протокол № 34/30.04.2026г./

ГЛАВА  І.
ОБЩИ ПОЛОЖЕНИЯ
Чл. 1 (1) Тази наредба определя условията и реда за поставяне и принудително премахване на преместваеми обекти на територията на Община Царево. 

(2) Преместваемите обекти на територията на Община Царево се разполагат след издадено разрешение за поставяне по реда, установен с тази наредба, а за държавни и общински имоти - и въз основа на схема, одобрена от главния архитект на общината. За държавните имоти схемата се одобрява след съгласуване със съответната централна администрация, която стопанисва имота, а в останалите случаи - с областния управител.

(3) Разрешения за поставяне на преместваеми обекти в недвижими имоти – паметници на културата, се издават въз основа на схема, одобрена от Главния архитект, след съгласуване с Недвижимо културно наследство.
           (4) Поставянето на преместваеми обекти, върху имоти, определени за озеленяване се извършва по чл. 32 от Наредба № 7 от 22.12.2003г. на МРРБ за правила и нормативи за устройство на отделните видове територии и устройствени зони. 
(5)  Преместваемите обекти по смисъла на тази наредба са предназначени за търговски и др. обслужващи дейности. Преместваемите обекти могат да бъдат елементи от системата на градската среда.

 (6) Преместваеми обекти по ал. 1 могат да се поставят върху части от тротоари, части от площадни пространства, затворени за автомобилно движение и улични платна, върху свободни места с друго обществено предназначение, без това да затруднява общественото ползване на терените, върху които те се поставят или да застрашава по какъвто и да било начин, здравето, живота и безопасността на гражданите и други техни права.

 (7) Не са предмет на регламентиране чрез тази Наредба:

 7.1. Преместваеми обекти, разположени в терени, регулационно определени за пазари и базари.

 7.2. Рекламно-информационни съоръжения, регламентирани с Наредба за рекламната дейност.

   

 

ГЛАВА II

ПРЕМЕСТВАЕМИ ОБЕКТИ

РАЗДЕЛ I

ВИДОВЕ ПРЕМЕСТВАЕМИ ОБЕКТИ 
Чл. 2 (1) Според условията за извършване на търговска дейност преместваемите съоръжения могат да бъдат:

1. за извършване на търговия и услуги на закрито:

2. за извършване на търговия и услуги на открито:

 (2) По характер преместваемите обекти могат да бъдат:

1. с унифициран дизайн – промишлен продукт, предназначен за серийно производство.
2. с индивидуален дизайн – предназначен за единично производство, съобразено със спецификата на селищната среда, по одобрена от главния архитект на общината проектна документация.
(3) Според срока, за който се издава разрешение за поставяне, преместваемите обекти могат да бъдат:
1. Годишни
1.1 За срок до 10 (десет) години в общинска собственост;
1.2 За срок до 20 години в частна собственост;
2. Сезонни, функциониращи от 01 май до 30 октомври всяка година;
3. Кратковременни, разположени по схема, която се одобрява във връзка с предвиждане на градски празници, чествания, изложения, презентации, промоции, атракционни тържества и др. обществени прояви.
(4) Според вида преместваемите обекти са:

1. Павилион, съгласно чл. 2, ал. 2, т. 2 от настоящата наредба;

2. Модулни обекти, в които се извършват административни, търговски и други обслужващи дейности, образувани от сглобяеми модули всеки с площ до 50 кв.м.;

3.  Подиуми;
4.  Навеси, не по-ниски от 2,50 м. от нивото на терена;

5. Каравани - подвижно търговско съоръжение, придвижвано от собствена или чужда тяга;
6. Елементи на градско обзавеждане - спирки на градския транспорт, пейки, други трайни поставени елементи на обществената инфраструктура и други;
7. Увеселителни и детски обекти и съоръжения и атракциони;

8. Слънцезащитни съоръжения - сенници, тенти, шатри;

9. Автомати за топли или безалкохолни напитки, за захарни изделия или закуски; 

10. Други обекти, по смисъла на чл. 56, ал. 1  от ЗУТ.

Чл. 3 Преместваемите обекти по предходния член могат да бъдат предназначени само за продажба на стоки и/или предоставяне на услуги, отговарящи на изискванията на българското законодателство, както следва:
1. Пакетирани хранителни стоки;

2. Кафене, кафе, закуски и бързо хранене съгласно санитарните изисквания;
3. Печатни произведения;

4. Произведения на художествените занаяти и изкуство;

5. Цветя;

6. Цигари и алкохол;

7. Ядки;

8. Сладолед;

9. Плодове и зеленчуци;

10. Билети, фишове (гр. транспорт, тото, лотария);

11. Стоки, свързани с честване на празници;

12. Промишлени стоки;

13. Услуги от битов характер;
14. Услуги от занаятчийски характер;

15. Модулни тоалетни;

16. Модулни автомивки;

17. Тото пунктове;

18. Преместваеми обекти и съоръжения за здравно и санитарно-хигиенно обслужване, за водоспасителна и спортно-развлекателна дейност, за бързо хранене и за поддържане на плажната ивица на територията на морските плажове.
РАЗДЕЛ ІІ
ИЗИСКВАНИЯ КЪМ ПРЕМЕСТВАЕМИТЕ ОБЕКТИ
Чл. 4 Преместваемите обекти трябва:

1. да отговарят на нормите за безопасност;

2. да се поддържат в добро състояние;

3. да не са поставени в нарушение на настоящата наредба и действащото законодателство; 

4. да не затрудняват достъпността и проходимостта на градската среда;

5. да не нарушават условията за обитаване;
6. да не застрашават безопасността на движението по улиците;

7.да не препятстват нормалното ползване на съседни сгради, преместваеми обекти и рекламно-информационнни елементи;

8. да имат естетически външен вид;

9. да не са поставени върху съоръжения на инженерната инфраструктура или сервитутната им зона, съгласно съответната наредба на МРРБ;
Чл. 5 Преместваемите обекти не могат да надвишават установените в  ПУП устройствени показатели - плътност на застрояване, коефициент на интензивност на застрояване и минимална озеленена площ;
Чл. 6 Преместваемите обекти, следва да са с максимална етажност до 1 етаж.
Чл. 7 Преместваемите обекти могат да се разполагат свободно в имота на 1м от уличната регулация и на 3 м от вътрешните имотни граници или допрени до тях, при изричното писмено съгласие на собствениците на съседните имоти. Преместваемите обекти не следва да излизат пред уличната регулация със свои конзолни елементи.

Чл. 8 (1) Преместваемите обекти с оглед запазване на цялостният архитектурен облик и осигуряване на хармония между композиционното им решение с околната среда следва да бъдат изработени както следва:

1. Конструкцията от метал, ПВЦ профили, масивно дърво.

2. Облицовъчните материали по преценка на инвеститора, с изключение на пресована дървесина, шперплат и фазер.

(2) Преместваемите обекти поради специфичният устройствен режим на територията и с оглед запазване на цялостният архитектурен облик и осигуряване на хармония между композиционното им решение с околната среда следва да бъдат изработени при съобразяване изискванията на ЗУЧК, респективно на ЗКН (в границите и охранителните зони на недвижимите културни ценности).
ГЛАВА  ІІІ
Раздел І

СХЕМИ ЗА ПОСТАВЯНЕ НА 
ПРЕМЕСТВАЕМИ ОБЕКТИ И СЪОРЪЖЕНИЯ

Чл. 9 (Изм. с Решение № 646/Протокол № 34/30.04.2026г.) (1) Преместваемите обекти за търговия се поставят съгласно схеми и проектна документация, одобрени от главния архитект на общината.

(2) Схемата за поставяне определя пространственото разположение, вида, типа и предназначението на обекта. 

(3) Схемата за поставяне на преместваеми обекти в общински имоти се изготвя служебно от служители от Дирекция „Устройство на територията” съгласно указания на главния Архитект на Община Царево относно задължителното съдържание по ал. 2.

(4) Схемите за поставяне на преместваеми обекти върху държавни и общински имоти се одобряват от Главния архитект на Община Царево. Схемите за преместваемите обекти в паркове и градини се одобряват по реда на чл. 62, ал. 9 от ЗУТ.
(5)  Схемите се актуализират ежегодно до 30 март по реда на ал. 1.
Чл. 10 (1) Схемите за поставяне на преместваеми обекти се изработват върху актуална кадастрална основа и приложен регулационен план.

(2) Отстоянията на обектите от сградите и от регулационни и имотни граници се определят със скицата по ал. 1 съобразно правилата за строежи по Закона за устройство на територията и Наредба № 7 за правила и нормативи за устройство на отделните видове територии и устройствени зони.

(3) Схемите за поставяне се изработват върху магнитен носител и се разпечатват в мащаб 1:500 (1:200).
Чл. 11 Към схемите за поставяне на преместваеми обекти за търговия, инвеститорът изготвя за своя сметка при необходимост и проекти за осигуряване на прилежащата инфраструктура и благоустрояване, които са съгласувани със съответните органи и организации, в т.ч. с МВР и КАТ.

Чл. 12 Одобрените схеми за поставяне на преместваеми обекти се обявяват от Кмета на Общината в 7-дневен срок от датата на одобряването на видно място в сградата на Общината и кметството на населеното място, за което се отнасят.
Чл. 13 Промяна на схемите се извършва от органа и  по реда на чл. 9.
Чл. 14 Правилата по този раздел не се отнасят за територията на морските плажове, където се разполагат преместваеми обекти по схема, одобрена от министъра на туризма.

Раздел ІІ.

РЕД ЗА ПОСТАВЯНЕ НА 
ПРЕМЕСТВАЕМИ ОБЕКТИ И СЪОРЪЖЕНИЯ


Чл. 15 (1) Предоставянето на терени - общинска собственост, за поставяне на преместваеми съоръжения за търговия и услуги на закрито е за срок до 10 години и се осъществява чрез търг или  конкурс съгласно Наредбата на ОбС Царево по чл. 8, ал. 2 от ЗОС след приключване процедурите по чл. 9, ал. 1.
(2) Преместваемите съоръжения за търговия и услуги в частна собственост могат да се поставят за срок до 20 години;
Чл. 16 (1) Разрешението за поставяне на преместваеми съоръжения за търговия и услуги на закрито върху терени общинска, държавна или частна собственост, се издава от главния архитект на общината въз основа на следните изискуеми документи:

1. Заявление по образец;
2. Копие на документ за собственост на имота, в който се иска разполагане на преместваемия обект – в случаите, когато се заявява поставяне на преместваем обект в частен имот или правно основание за заемането на терена /договор, заповед, нотариален акт и др./;

3.1 Скица с виза за проучване и проектиране; 
3.2 Скица на поземления имот с предложение за 
разположение на преместваемия обект – в случаите, когато се заявява
поставяне на преместваем обект в частен поземлен имот;  
4. Проектна документация;
5. Контролни органи и експлоатационни дружества, ако са необходими, съгласно действащите нормативи;
6. Документ за платена такса за разглеждане на заявлението.

(2) Обем и съдържанието на проектната документация:
1. Схема за разполагане на преместваеми обекти в имоти държавна или общинска собственост, изработена по реда на Глава  ІІІ, Раздел І на настоящата наредба, ведно със съпътстващите я документи, а за преместваеми обекти на територията на морските плажове - схема, одобрена от Министъра на туризма, ведно със съпътстващите я документи;
2. Архитектурна част

1.1. Ситуационно решение в М1:500 или 1:200, изясняващо графично  и с коти разполагането на обекта в план, отстояния до прилежащите регулационни линии, до други преместваеми обекти, рекламни елементи и ограничители в градска среда (стълбове, шахти, дървета и др.), подходи, входове и рампи към прилежащи обществено- обслужващи или жилищни обекти с троен устройствен статут;
1.2 Разпределение, фасади и вертикални разрези в М 1:100; 

1.3 Обяснителна записка.
3. Инженерна част

2.1 Конструктивен проект/становище;

2.2 Проект за ел. инсталации с указан начина на захранване/становище;

2.3. Проект за ВиК и начин на захранване/становище.
4. За атракционните обекти (цирк, лунапарк и други) следва да представят документ за техническо състояние по чл. 56, ал. 6 от ЗУТ.

5. Проектната документация се подписва от лица с проектантска правоспособност.
Чл. 17 (1) Разрешението за поставяне на преместваемо съоръжение върху общински или държавен имот се издава със срок, равен на срока посочен в правното основание за заемане на терен.
   (2) Разрешението за поставяне на преместваемо съоръжение върху имот-частна собственост се издава за срок не по-дълъг от срока посочен в правното основание за заемане на терена, когато молителят е ползвател, а когато молителят е собственик на имота за срок не по-дълъг от 20 години.

(3) След изтичане на срока по ал. 1 преместваемото съоръжение се премахва от собственика му, за негова сметка, в едномесечен срок.
          (4) В случай на предсрочно отпадане на правното основание за заемане на терена, срокът на разрешението се счита автоматично за изтекъл и съоръжението се премахва по реда на ал. 2.
 (5) При отказ от ползвания терен, същият се освобождава по реда на ал. 3.

 Чл. 18 (1) Обявяването на схемата за местата за поставяне на преместваеми съоръжения за търговия и услуги на открито за общински терени, с изключение на тези по чл. 19, се прави до 30.04. на годината.
           (2) В 14-дневен срок от обявяването им желаещите подават молби по образец до кмета на общината.
 (3) Молбите постъпват в деловодството на общината и се разглеждат от комисия, назначена от кмета на общината, която се състои от седем члена, като в състава й задължително се включват двама общински съветници, кмет /кметски наместник/ на населеното място.

(4) Комисията разглежда всички постъпили заявления, като при вземане на решения се ръководи от предварително установени критерии. 
           (5) На заседанието на комисията се води протокол, в който се отразяват направените класации.
(6) (Изм. с Решение № 646/Протокол № 34/30.04.2026г.) В случай, че за едно и също място има повече от един заявител, при избора се прилагат следните критерии, подредени по приоритет:

1.
по входящ номер на заявлението;

2.
търговец с адрес на управление на територията на Община Царево;

3.
търговец, който добросъвестно е ползвал мястото в предходните периоди;

4.
производител на български стоки. 
(7) Въз основа на протокола от заседанието на комисията, кметът на общината издава разрешение за поставяне на преместваемо съоръжение за търговия и услуги на открито, в което се посочва дейността,цената,площта и срока за ползване.

(8)  Собствениците на преместваеми съоръжения за търговия и услуги на открито, получили разрешения по настоящия член, губят права и местата им се обявяват за свободни, ако в срок до 15 дни от издаване на разрешението не са поставили съоръжението и/или ако в период от един месец не са заплащали дължимата такса.
 (9) След изтичане на срока по ал. 7, преместваемото съоръжение се премахва от собственика му, за негова сметка, в три дневен срок.
           (10) При получаване на разрешението собственикът на съоръжението попълва декларация по образец, с която декларира съгласие с условията, посочени в него.

Чл. 19 (1) За организацията на празници от общоградски или национален характер, кметът на общината издава заповед за поставяне на преместваеми съоръжения за търговия, в която се посочват периода, зоните за поставяне, начина на заплащане на дължимите такси и други условия за провеждането на празника.
   (2) Заповедта по ал. 1 се съобщава на населението по местните медии и чрез поставяне на видно място в сградата на общината.
   (3) Разрешенията за поставяне по ал. 1 се издават от кмета на общината.
           (4) Разрешенията по ал. 3 се съгласуват от главния архитект.
           (5) В разрешението се посочват точното местоположение, периода, квадратурата, вида и предназначението на съоръжението и условията и реда за заплащане на дължимите такси.

 Раздел ІІІ.
РАЗРЕШЕНИЕ ЗА ПОСТАВЯНЕ. 

ПРЕЗАВЕРКА НА РАЗРЕШЕНИЕ ЗА ПОСТАВЯНЕ
Чл. 20 Разрешението за поставяне трябва да съдържа:
                      1. основание за издаване на разрешението;
  2. точното местоположение на обекта;
  3. точната квадратура на обекта;
                      4. дейността, която ще извършва обекта;
            5. документ за собственост/договор за наем. 
Чл. 21 Промяна във вида и местоположението на разрешени преместваеми обекти може да се извърши с ново разрешение по реда на тази наредба.

          
Чл. 22 (1) Когато няма промяна във вида, местоположението, собствеността и други обстоятелства на разрешени преместваеми обекти, в тримесечен срок от изтичане на срока за поставяне, разрешението за поставяне може да се презавери еднократно след подаване на Декларация за липса на промяна в обстоятелствата и представяне на оригиналното разрешение за поставяне, както и документите по чл. 16, ал. 1, т. 1 и т. 2, ал. 2, т. 4 от настоящата Наредба.
(2) Ако заявлението за презаверка е подадено след указания тримесечен срок по предходната алинея, разрешението за поставяне се издава по общия ред.

(3) Разрешението за поставяне се издава по общия ред и в случаите, когато въпреки че е спазен тримесечният срок по ал. 1, не са представени изискуемите части на проектната документация.
Чл. 23 Редът по чл. 22 не може да се прилага повторно.
Чл. 24 Всеки собственик на преместваем обект е длъжен да отбележи на видно място върху обекта издаденото разрешение за поставяне. 

ГЛАВА ІІІ
ЕЛЕМЕНТИ НА ГРАДСКОТО ОБЗАВЕЖДАНЕ
Чл. 25 (1) Елементи на градското обзавеждане по смисъла на тази наредба са дизайнерски продукти, въведени в серийно производство, предназначени за некомерсиална функция.

(2) Елементите на градското обзавеждане са:

1. Система транспорт - обхваща неподвижния сектор на транспорта- спирка на транспорта и съпътстващи елементи - спирков знак, информационно колонка, спирков навес, маршрутна карта, пейка и кошче за отпадъци;

2. Пунктове за наблюдение и контрол на движението на КАТ;

3. Система съобщения - телефонни кабини и пощенски кутии;

4. Система сметосъбиране - кошчета за отпадъци, контейнери за битови отпадъци и контейнери за разделно събиране на отпадъци;

5. Система осветление – функционално и художествено-декоративно осветление;

6. Система рекреация, спорт и озеленяване - пейки, кашпи и съдове за озеленяване, декоративни пластики и монументи;

7. Система обществена информация - информационно-указателни табели, чешми, фонтани, часовници, афишни колони, обществени информационни табла и други;

(3) Елементи на градското обзавеждане се допускат без ограничения в зависимост от конкретните потребности.

(4) Решение за поставяне на елементи на градското обзавеждане се издава само в обществени и/или общодостъпни пространства въз основа на схема за поставяне, одобрена от главния архитект, изработени по реда, предвиден за преместваемите обекти или на скица с указан начин на поставяне.

(5) Разрешението за поставяне по ал. 4 може да бъде и за група елементи на градското обзавеждане.
        (6)  Елементите на градското обзавеждане се разполагат по схема, одобрявана за конкретно възникнали нужди. Същите не са обвързани със срок.
(7) За издаване на разрешението за поставяне по ал. 4 не се събира такса.

ГЛАВА ІV
РЕД ЗА ПРИНУДИТЕЛНО ПРЕМАХВАНЕ
 НА ПРЕМЕСТВАЕМИТЕ ОБЕКТИ
Чл. 26 (1)   На премахване подлежат преместваемите обекти, когато:

1. са поставени без одобрена схема, когато такава се изисква, и/или без разрешение, в противоречие със схемата и/или в противоречие с издаденото разрешение;

2. са поставени без правно основание или правното основание за одобряване на схемата и/или за издаване на разрешението за поставяне е отпаднало;

3. не отговарят на правилата и нормативите за устройство на територията;

4. не отговарят на изискванията по чл. 169, ал. 1, т. 1, 2, 3, 4, 5 и ал. 3, т. 1 от ЗУТ;

5. представляват реклама, забранена със закон;

6. срокът на схемата и/или на разрешението за поставяне е изтекъл;

7. обектът е захранен с вода и не е включен в уличната канализация или не е изградена локална система за съхранение на отпадните води;

8. не отговарят на други изисквания, определени с нормативен акт  и настоящата наредба;
9. при възникване на инвестиционна инициатива на Общината - в случаите в които съоръженията са разположени в терени общинска собственост.

10. при забавяне на плащането на дължимата месечна такса в срок от два месеца.
(2) Обстоятелствата по ал. 1 се установяват с констативен акт, съставен от служителите по чл. 223, ал. 2 от ЗУТ в 7-дневен срок от констатиране на нарушението. Констативният акт се съобщава на собствениците на обектите по ал. 1, които могат да направят възражения в тридневен срок от връчването му.

(3) В 7-дневен срок от съобщаването на констативния акт по ал. 2 кметът на общината издава заповед за премахване на обекта.

(4) Когато собственикът на обект по ал. 1, поставен в чужд имот, е неизвестен, констативният акт се връчва на собственика на имота. В този случай със заповедта по ал. 3 кметът на общината задължава собственика на имота да го премахне за своя сметка.

(5) Когато собственикът на обект по ал. 1, поставен в имот – общинска собственост, е неизвестен, констативният акт и заповедта за премахване се поставят на видно място върху обекта в присъствието на двама свидетели и на информационното табло на общината или кметството.

(6) В заповедта по ал. 3 кметът на общината определя срок за премахване на обекта и разпорежда на дружествата, доставчици на вода и енергия, да прекратят доставките до определения за премахване обект.

(7) При неспазване на срока за премахване, определен в заповедта по ал. 3, обектът се премахва принудително по реда и условията на чл. 27 и следващите от настоящата Наредба.

Чл. 27 (1) В тридневен срок след изтичане срока за доброволно изпълнение, определен в заповедта на кмета, служители по чл. 223, ал. 2 от ЗУТ от общинска администрацията извършват проверка на място и съставят протокол. В протокола следва да се съдържа и информация относно начина на изпълнение на заповедта и подлежащите на извършване видове и количества демонтажни работи и/или други дейности. При необходимост от представяне на конструктивно становище и други подобни, свързани с начина на премахване, това изрично се посочва в протокола.

(2) В едноседмичен срок се пристъпва към процедура за избор на изпълнител на обществена поръчка по реда на ЗОП, ако такъв вече не е определен.

(3) Датата и часа на принудителното изпълнение се определят от кмета на общината или оправомощено от него длъжностно лице и се уведомяват надлежно всички заинтересувани лица, експлоатационните дружества и институции.

Чл. 28 (1) На определената дата и час, служителите по чл. 223, ал. 2 от ЗУТ, съвместно с изпълнителя и в присъствието на представители на експлоатационните дружества, а при необходимост и със съдействието на органите на полицията, съставят протокол за състоянието на обекта преди започването на принудителното изпълнение на заповедта за премахване.

(2) В случаите, в които обекта не е освободен доброволно от наличните малотрайни, пожароопасни и взривоопасни материали, продукти, съоръжения, обзавеждане оборудване и друго имущество, се пристъпва към принудително освобождаване.

(3) Изнесеното движимо имущество се предава на собствениците му. В случай, че собствениците не желаят да приемат изнесеното движимо имущество по ал. 2, или не може да бъде установен неговия собственик, изпълнителят и присъстващите служители от общинска администрация съставят опис за вида, количеството и състоянието на имуществото при изнасянето му и същото се оставя на отговорно пазене в помещение, определено от кмета на общината или оправомощено от него лице.
(4) Адресатът на заповедта се уведомява за местонахождението на имуществото, от където последният може да го получи в едноседмичен срок. След изтичане на този срок рискът от погиването и открадването на имуществото е за сметка на адресата на заповедта. Общината не носи отговорност за бързо развалящите се стоки.

(5) Фактическото премахване на преместваемия обект се ръководи от представител на изпълнителя, който трябва да е технически правоспособно лице, и се извършва съгласно становище на инженер-конструктор или конструктивен проект, в случаите когато такъв е необходим, след прекъсване захранването с вода, електрическа енергия, отвеждане на отпадъчните води и др.

(6) В процеса на премахване изпълнителят е длъжен да спазва техническата документация, нормативните изисквания за съответната дейност, нормите по противопожарна безопасност, хигиена и безопасност на труда, като носи отговорност за причинени материални щети и увреждане на трети лица, сгради и обекти.

(7) Експлоатационните дружества следва да осигурят необходимите специалисти и техника за проверка и при необходимост за прекъсване захранването на обекта и извършване на задължителните действия по обезопасяване на техническата инфраструктура в и около премахвания обект, като по време на изпълнението, същите следва да осигурят и компетентно наблюдение от съответни специалисти за недопускане на нещастни случаи.

(8) След изпълнението на заповедта за принудително премахване на незаконния преместваем обект, служителите по чл. 223, ал. 2 от ЗУТ от общинска администрация и изпълнителя в присъствието на експлоатационните предприятия и органите на Министерството на вътрешните работи, се съставят надлежен протокол.

(9) Окончателното почистване на отпадъците, получени при премахването на незаконния обект се извършва от изпълнителят на принудителното премахване за сметка на адресата/адресатите на заповедта.

(10) За извършените разходи по принудителното изпълнение на заповедта, включително и за тези по ал. 2 и 3 се съставя протокол и същите са за сметка на адресата/адресатите на заповедта.
ГЛАВА V
АДМИНИСТРАТИВНО-НАКАЗАТЕЛНИ РАЗПОРЕДБИ

Чл. 29. Контролът по изпълнението на настоящата Наредба се осъществява от Кмета на Община Царево, чрез определени от него длъжностни лица, Главния архитект на Община Царево и служителите, назначени по чл. 223, ал. 2 от ЗУТ - за контрол на строителството.
Чл. 30. (Изм. с Решение № 646/Протокол № 34/30.04.2026г.) (1) Наказва се с глоба от 100 лв./51,13 € до 5 000 лв./2556,37 €, ако не подлежи на по-тежко наказание, предвидено в нормативен акт, този: 
1. Който постави преместваем обект - без разрешение за поставяне, или в отклонение от условията на издаденото разрешение, или след изтичане срока на поставяне или в нарушение на други изисквания на настоящата наредба;

2. Който ползва преместваем обект без разрешение за поставяне или в отклонение от условията на издаденото разрешение, след изтичане срока за поставяне, или в нарушение на други изисквания на настоящата наредба;

3. Не изпълни подлежаща на изпълнение заповед за премахване на преместваем обект в посочения в същата срок за доброволно изпълнение;

4. Не извърши предписани възстановителни работи и не отстрани за своя сметка нанесените повреди след премахване на преместваем обект;

5. Който преотдава предоставения му общински терен на друго лице.

(2) Когато нарушенията по ал. 1 са извършени от едноличните търговци и юридически лица се налага имуществена санкция от 500 лв./255,64 € до 50 000 лв./25 563,70 €.
(3) За повторно извършени нарушения по ал. 1, глобата е в размер от 1 000 лв./511,27 € до 5000 лв./2556,37 € за физически лица, а за еднолични търговци и юридически лица с имуществени санкции от 5 000 лв./2556,37 € до 50 000 лв./25 563,70 €.

Чл. 31. (Изм. с Решение № 646/Протокол № 34/30.04.2026г.) За други нарушения по тази наредба, ако деянието не подлежи на по-тежко наказание, глобата е от 100 лв./51,13 € до 1 000 лв./ 511.27 €, а на юридическите лица имуществена санкция в размер от 500 лв./255,64 € до 5 000 лв./2556,37 €.
Чл. 32. (1) Актовете за установяване на административни нарушения по тази наредба се съставят от служителите от общинската администрация, определени със заповед на Кмета на общината.

(2) Наказателните постановления се издават от Кмета на Община Царево.

(3) Установяването на нарушенията, съставянето на актовете, издаването и обжалването на наказателните постановления се извършват по реда на Закона за административните нарушения и наказания.
Чл. 33. (1) При издаване на наказателното постановление наказващият орган се произнася и по искането за обезщетение на причинените от нарушението вреди.

(2) Когато с нарушението са причинени вреди на общинско имущество, наказващият орган, и без да има направено искане, задължава нарушителя да заплати на Община Царево обезщетение за причинените вреди.

(3) Размерът на обезщетението за вредите се определя по предвидения ред, а когато няма такъв, може да бъде определен с помощта на оценител.
Чл. 34. Глобите, имуществените санкции и обезщетенията за причинени вреди на общинско имущество, се внасят в общинския бюджет.

                                    ДОПЪЛНИТЕЛНИ РАЗПОРЕДБИ
§1. По смисъла на тази наредба:
1. „Преместваем обект“ съгласно §5, т. 80 от ДР на ЗУТ е обект, който няма характеристиките на строеж и може след отделянето му от повърхността и от мрежите на техническата инфраструктура да бъде преместван в пространството, без да губи своята индивидуализация и/или възможността да бъде ползван на друго място със същото или с подобно предназначение на това, за което е ползван на мястото, от което е отделен, като поставянето му и/или премахването му не изменя трайно субстанцията или начина на ползване на земята, както и на обекта, върху който се поставя или от който се отделя. Преместваемият обект може да се закрепва временно върху терена, като при необходимост се допуска отнемане на повърхностния слой, чрез сглобяем или монолитен конструктивен елемент, който е неразделна част от преместваемия обект и е предназначен да гарантира конструктивната и пространствена устойчивост на обекта и не може да служи за основа за изграждане на строеж.
2. „Навес” - е открито съоръжение, състоящо се от покривно покритие, свързано с терена с колони;

3. „Слънцезащитни съоръжения” - съоръжения съгласно Наредба № 7/22.12.2003г. за правила и нормативи за устройство на отделните видове територии и устройствени зони.
ПРЕХОДНИ И ЗАКЛЮЧИТЕЛНИ РАЗПОРЕДБИ
  
      §1. Настоящата наредба е приета от Общински съвет-Царево с Решение № 676/Протокол № 34/ 2023год. и отменя приетата с Решение № 257/Протокол № 16/15.02.2005г. на  Общински съвет-Царево Наредба за поставяне на преместваемите обекти за търговия – маси, павилиони, кабини и други, съгласно чл. 56 от ЗУТ в Община Царево.
§ 2. Настоящата наредба отменя т. 3 от чл. 2 на Наредба за принудително изпълнение на заповеди за поправяне, заздравяване или премахване на строежи или на части от тях на територията на община Царево приета с Решение № 407/Протокол № 27 от 04.12.2013 г. на Общински съвет Царево, като т. 4, става т. 3
§ 3. Одобрените до влизане в сила на настоящата наредба схеми за 2023 год. запазват действието си за срок до одобряването на нови такива. 
§ 4. Всички издадени разрешения, срокът на които не е изтекъл към датата на влизане в сила на настоящата наредба, запазват действието си за срока, за който са издадени.
§ 5. Изпълнението на тази наредба се възлага на кмета на Община Царево и главния архитект на общината.
ПРЕХОДНИ И ЗАКЛЮЧИТЕЛНИ РАЗПОРЕДБИ

към Наредба за изменение и допълнение на Наредбата за преместваемите обекти за търговски и други обслужващи дейности и елементите на градско обзавеждане на територията на Община Царево, 
приета с Решение № 676/Протокол № 34/2023г.
 на Общински съвет-Царево
§ 1. Настоящата наредба влиза в сила в тридневен срок от публикуването й.

